ТЕМА № 1
ТЕРМИНИ И ОПРЕДЕЛЕНИЯ
В процеса на обучение по здравословни и безопасни условия на труд често ще търсим отговори на въпросите за организация на системата за безопасен труд в него. Това налага да ползваме свободно всички основни понятия, залегнали в закона. 

Безопасност на труда – състояние на условията на труда, при които е изключено действието на опасни и вредни производствени фактори върху работещите или нивото на вредните фактори е сведено до допустимите здравно – хигиенни норми.

Хигиена на труда – система, която осигурява и поддържа максимално високо равнище на физическо, умствено и социално благосъстояние на работещите от всички професии.

Вредни фактори за здравето и безопасността са физически (в това число механични, акустични, електрически, оптични, лъчеви, йонизиращи, вибрационни и др.), химични, биологични, психологични, организационни и други въздействия, които влияят негативно или заплашват здравето и безопасността на работещите.

Трудова злополука – това са всички травматични увреждания, ако са довели до временна неработоспособност, инвалидност или смърт на работника, станали по време или по повод на извършваната от него работа, както и при всяка работа, извършена в интерес на предприятието, което е причинило неработоспособност или смърт.

Злополуката е трудова по смисъла на този правилник ако е станала:

· по време на каквато и да е работа, извършвана по нареждане на  ръководството на предприятието или фирмата;

· през време на почивките, прекарани в организацията, предприятието или фирмата;

· когато работещият спасява обществено имущество или човешки живот;

· когато работещият отива или се връща от работа в рамките на 1 час.

Професионална болест - заболяване, което е настъпило изключително или предимно под действието на вреден производствен фактор на работната среда или на трудовия процес върху организма и е включено в Списъка на професионалните болести.

Здравословни и безопасни условия на труд са такива условия на труд, които не водят до професионални болести и злополуки при работа и създават предпоставка за пълно физическо, психическо и социално благополучие на работещите лица.

Работодател – всяко физическо, юридическо лице или негово поделение, което самостоятелно наема работещи по трудово правоотношение, което възлага и носи цялата отговорност за предприятието, кооперацията или организацията (фирмата)

Експозиция – излагането на човешкия организъм на въздействието на физични фактори, химични или биологични агенти

Риск – вероятността от настъпване на вреда при конкретни условия на експозиция и тежестта на вредата.

Анализ на риска – определяне на елементите на риска.

Елементи на риска – тежестта на вредата , вероятността от нейното възникване и експозицията.

Оценка на риска – процесът на вземане на решение за допустимостта на риска

Професионален риск – вероятността от възникване на неблагоприятни последици за здравето и безопасността на работещите лица при конкретно въздействие на вредни фактори при работа и степента на последиците.

Здравен риск – вероятността от възникване на неблагоприятни изменения  в здравословното състояние при конкретно въздействие на вредни за здравето фактори и степента на тези изменения.

Минимални изисквания за осигуряване на здравословни и безопасни условия на труда – най-малките допустими изисквания за опазване здравето на работещите и осигуряване на тяхната безопасност при работа.

Работно оборудване – всяка машина, апарат, инструмент, инсталация, устройство, уредба или съоръжение, използвани при работа.

Работно място – зона на трудова дейност на един или повече изпълнители, която се характеризира с еднакви условия на труд по всички теми, които ги формират, еднотипност на производственото оборудване и еднотипност на прилаганите профилактични мероприятия.

Работна среда – физични, химични, биологични, организационни, социални, социално – психологични фактори, заобикалящи човека и неговото работно място.

Опасна зона – всяка зона в и около работното оборудване и в работното място, в която съществува опасност за здравето или живота на работещите.

Усвояването на тези понятия ще даде възможност за точно и коректно тълкуване на проблеми, правила и мероприятия. Понятията са въведени чрез Закона за здравословни и безопасни условия на труд и са част от европейската терминология по въпросите за здравословни и безопасни условия на труд.

